වාහන අමර කොටස් අඩංගු කන්ටේනර් බහාලුම් කිහිපයක් රේගුවෙන් මුදා හැරීම සඳහා රුපියල් දස ලක්ෂයක අල්ලස් මුදලක් ලබාගත් බවට චෝදනා නඟමින් ශ්‍රී ලංකා රේගුවේ හිටපු රේගු නිවාරණ අධ්‍යක්ෂවරයාට එරෙහිව අල්ලස් කොමිසම විසින් කොළඹ මහාධිකරණ විනිසුරු කුමුදුනී විකුමසිංහ මහත්මිය හමුවේ ඊයේ (14) නඩු පවරණ ලදී.ශ්‍රී ලංකා රේගුවේ රේගු නිවාරණ අධ්‍යක්ෂවරයා ලෙස කටයුතු කළ කනගසබේ රංජන් නැමැති විත්තිකරුට එරෙහිව එසේ නඩු පැවරුණි.මේ අල්ලස් චෝදනා සම්බන්ධයෙන් තමන් නිවැරදිකරු බව විත්තිකරු ඊයේ (14) අධිකරණයට දැනුම්දීමෙන් පසු මේ නඩුව ලබන මස 12 වැනිදා සිට විභාගයට ගැනීමට තීරණය කළ විනිසුරුවරිය එදිනට මේ නඩුවේ පැමිණිල්ලේ ලේඛන ලැයිස්තුවට ඇතුළත් කොට ඇති රේගු නිවාරණ වාර්තා අධිකරණයට ඉදිරිපත් කිරීමට පියවර ගන්නා ලෙස අල්ලස් කොමිසමට නියම කළාය.2012 නොවැම්බර් මස 30 වැනිදාත් දෙසැම්බර් මස 31 වැනිදාත් අතර කාලයේදී රේගු නිවාරණ අධ්‍යක්ෂවරයා ලෙස කටයුතු කරමින් "වෙනිකලස් ලංකා"පෞද්ගලික සමාගම විසින් ජපානයෙන් ආනයනය කළ පාවිච්චි කළ වාහන අමතර කොටස් අඩංගු කන්ටේනර් බහාලුම් මුදා හැරීම සඳහා රුපියල් පනස් ලක්ෂයක් ඉල්ලා ඉන් රුපියල් දස ලක්ෂයක මුදලක් ලබා ගත් බවට අල්ලස් කොමිසම විසින් අධි චෝදනා 8ක් යටතේ විත්තිකරුට එරෙහිව මේ නඩුව පවරා ඇත.මීගමුව ප්‍රදේශයේ වාහන අමතර කොටස් ගෙන්වන ආයතනයක හිමිකරුවෙකු වූ හර්ෂ ප්‍රභාත් ද සිල්වා මහතා කළ පැමිණිල්ලකට අනුව කළ වැටලීමකදී මේ සැකකරු අත් අඩංගුවට ගෙන තිබුණි.අධිකරණයෙන් නිකුත්කළ සිතාසියකට අනුව විත්තිකරු ඊයේ (14) අධිකරණය හමුවේ පෙනී සිටි අතර විත්තිකරු ලක්ෂ පහ බැගින් වටිනා ඇපකරුවන් දෙදෙනකු සහිත පෙර තැන්පත් කළ ශරීර ඇප මතම මුදා හැරීමට විසුරුවරිය නියම කළාය.නඩුව ලබන මස 12 වැනිදාට විභාගයට ගැනීමට තීරණය කළ විනිසුරුවරිය එදිනට අධිකරණයේ පෙනී සිටින ලෙසට විත්තිකරුට නියම කළාය..